CELEX: 
Language: hr
Date: 2021-06-22 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2016/1139 u pogledu specifikacija za obvezu iskrcavanja lososa u Baltičkome moru za razdoblje 2021.–2023.

OBRAZLOŽENJE
            
            
               1.KONTEKST DELEGIRANOG AKTA
            
            
               Jedan od osnovnih ciljeva zajedničke ribarstvene politike (ZRP) postupno je napuštanje prakse odbacivanja ulova u svim vrstama ribolova u Europskoj Uniji (EU) provedbom obveze iskrcavanja na temelju Uredbe (EU) br. 1380/2013 o ZRP-u
                  1
                (dalje u tekstu „Uredba o ZRP-u”). Time se želi bolje iskoristiti dostupne resurse i odgovoriti na očekivanja javnosti u pogledu dokidanja prakse bacanja utržive ribe natrag u more. Procjenom učinaka
                  2
                za potrebe zadnje reforme ZRP-a utvrđeno je da su velike količine odbačenog ulova važan uzrok manjkave okolišne održivosti ZRP-a. Odbačeni ulov i dalje je problem u mnogim vrstama ribolova u Baltičkom moru
                  3
               .
            
            
               Obveza iskrcavanja u Baltičkome moru obuhvaća sve vrste koje podliježu ograničenjima ulova na temelju članka 15. stavka 1. Uredbe o ZRP-u. Tom je uredbom utvrđen i niz odredaba kojima se olakšava provedba obveze iskrcavanja, prije svega posebni mehanizmi fleksibilnosti koje je potrebno aktivirati u okviru višegodišnjih planova ili, ako tih planova nema, u okviru tzv. planova za odbačeni ulov. Ti su planovi za odbačeni ulov privremena mjera u trajanju od tri godine koja se može jedanput produljiti. Takvi privremeni planovi za odbačeni ulov koji se odnose na baltičkog lososa doneseni su 2014.
                  4
                i 2017.
                  5
                Posljednji plan za odbačeni ulov istekao je 31. prosinca 2020. 
            
            
               Kako bi se olakšala provedba obveze iskrcavanja, člankom 7. stavkom 1. točkom (a) višegodišnjeg plana za Baltičko more
                  6
                kako je izmijenjen Uredbom (EU) 2020/1781
                  7
                Komisija je ovlaštena za donošenje, na temelju zajedničke preporuke koju su dostavile države članice, izuzeća od primjene obveze iskrcavanja za sve vrste koje podliježu obvezi iskrcavanja i koje su obuhvaćene višegodišnjim planom, uključujući losos, ako su znanstvenim dokazima potvrđene visoke stope preživljavanja, uzimajući u obzir karakteristike alata, ribolovne prakse i ekosustava. 
            
            
               2.SAVJETOVANJA PRIJE DONOŠENJA AKTA
            
            
               Za potrebe provedbe regionalnog pristupa države članice na Baltičkome moru osnovale su regionalni Forum za ribarstvo Baltičkog mora (BALTFISH). 
            
            
               Tijekom rada na zajedničkim preporukama BALTFISH se savjetovao sa Savjetodavnim vijećem za Baltičko more (BSAC). 
            
            
               BALTFISH je 12. svibnja 2020. dostavio zajedničku preporuku u kojoj je zatražio produljenje postojećeg izuzeća na temelju visoke stope preživljavanja za lososa, osim lososa ulovljenog pontonskim klopkama koje nisu opremljene pričvršćenom vrećom bez čvora. Nadalje, ukupnu količinu lososa puštenog u more trebalo bi zadržati na niskoj razini. 
            
            
               Dostavljene dokumente ocijenila je STECF-ova stručna radna skupina 20-04 od 18. do 22. svibnja 2020
                  8
               . STECF je napomenuo da je na temelju navoda iz zajedničke preporuke razina odbačenog lososa ulovljenog ribolovnim alatom obuhvaćenim postojećim izuzećem u razdoblju 2017.–2019. iznosila od 0,7 % do 4,3 %. Nove informacije navedene u prilog zajedničkoj preporuci odnose se prvenstveno na pontonske klopke s pričvršćenom vrećom bez čvora. Kad je riječ o pontonskim klopkama, STECF je napomenuo da je u dostavljenoj studiji navedena stopa preživljavanja od 29 % pri upotrebi pontonskih klopki koje nisu opremljene pričvršćenom vrećom bez čvora i 52 % kad su opremljene takvom vrećom. STECF je naveo i da se u studiji tvrdi da se (relativno visoka) stopa smrtnosti pripisuje iznimno visokoj prirodnoj smrtnosti (22 %) koja se dogodila u području ispitivanja. Također je istaknuo da dokazi upućuju na to da pontonske klopke opremljene pričvršćenom vrećom bez čvora možda nanose manju štetu lososima koji se puštaju u more nakon rukovanja. U slučaju ribolova mrežnim klopkama STECF je ustvrdio da je losose moguće jednog po jednog (ručno) nježno ukloniti iz „vreće s ribom” tog alata i pustiti ih u more. Osim toga, STECF je uputio na studiju
                  9
                o stopi preživljavanja lososa ulovljenog mrežnim klopkama prema kojoj je stopa preživljavanja ulovljenih riba koje su puštene u more procijenjena na 89 %. Nadalje, STECF je napomenuo da je u prethodnoj ocjeni iz 2014.
                  10
                naveo da dokazi upućuju na to da je u ribolovu tradicionalnim mrežnim klopkama i kogolima smrtnost pri trenutačnom odbacivanju ulova obično manja od 10 %. Međutim, STECF je zaključio da nema dovoljno dokaza u pogledu košara/vrša i pregrada, no smatra da je razumno pretpostaviti da će i smrtnost biti niska. 
            
            
               Nakon ocjene STECF-a Komisija je od BALTFISH-a zatražila da ponovno razmotri potrebu za izuzećem s obzirom na vrlo nisku razinu odbačenog lososa te da u slučaju potvrdnog odgovora navede što točno BALTFISH smatra niskom razinom puštenog lososa. BALTFISH je kao odgovor 15. rujna 2020. poslao ažuriranu zajedničku preporuku od 8. rujna 2020., u kojoj je istaknuo da se izuzećem potiče uporaba selektivnijih alata s malim utjecajem pri ribolovu drugih vrsta osim lososa. Nadalje, u zajedničkoj preporuci navedeno je da bi se zahvaljujući izuzeću mogao smanjiti usputni ulov ptica i sisavaca, a u nekim bi se regijama omogućila zaštita stokova divljeg lososa puštanjem u more ulovljenog divljeg lososa i zadržavanjem samo uzgojenog lososa. Naposljetku, izuzećem bi se olakšalo upravljanje kvotama, prije svega time što bi se ribarima omogućilo puštanje u more divljeg lososa uz istodobno zadržavanje uzgojenog lososa. BALTFISH je predložio i da se izuzeće ograniči na 8 % godišnje kvote za lososa svake države članice. Tim bi se ograničenjem dodatno smanjio mogući negativan učinak tog izuzeća na predmetni stok.
            
            
               BALTFISH je poslao i drugu ažuriranu zajedničku preporuku od 16. ožujka 2021. kako bi se uzela u obzir prethodno navedena STECF-ova ocjena EWG 20-04 o košarama/vršama i pregradama, u kojoj se košare/vrše više ne navode. Kad je riječ o pregradama, BALTFISH je objasnio da su te mreže potkategorija mrežnih klopki i da su uključene u studiju iz 2006. koju je STECF ocijenio 2014., iako u njoj pregrade nisu izričito spomenute. Osim toga, u tijeku su dodatne studije i relevantni podaci dostavit će se STECF-u na procjenu do svibnja 2023. Naposljetku, BALTFISH je izmijenio ograničenje izuzeća na 8 % godišnjeg ulova lososa u okviru kvota za lososa svake države članice. U okviru savjetovanja sa Stručnom skupinom za ribarstvo i akvakulturu istaknuto je da bi, kako je navedeno u zajedničkoj preporuci, područje primjene izuzeća trebalo odrediti po uzoru na područje primjene izuzeća doneseno 2014., a ne 2017., s obzirom na to da u svim vrstama ribolova u Baltičkome moru u kojem se upotrebljavaju izuzete vrste alata može doći do usputnog ulova lososa.   
            
            
               Na temelju ocjene STECF-a, ažurirane zajedničke preporuke i interne procjene službi Komisije Komisija smatra da je dostavljena zajednička preporuka u skladu s člankom 7. stavkom 1. točkom (a) Uredbe (EU) 2016/1139, kako je prethodno navedeno, i u skladu s člankom 15. stavkom 4. točkom (b) Uredbe (EU) br. 1380/2013. Međutim, odstupanje bi trebalo vremenski ograničiti, a dodatne informacije koje predlaže STECF trebalo bi dostaviti na vrijeme prije isteka tog odstupanja. Dostavljene informacije uzet će se u obzir pri procjeni mogućeg produljenja odstupanja za različite vrste alata. 
            
            
               Izuzeće na temelju stope preživljavanja za lososa u skladu s Delegiranom uredbom Komisije (EU) 2018/211 isteklo je 31. prosinca 2020. Izuzeće izravno utječe na planiranje ribolovne sezone plovila Unije i na povezane gospodarske aktivnosti. Stoga je radi pravnog kontinuiteta ovu Uredbu primjereno primjenjivati retroaktivno od 1. siječnja 2021.
            
            
               3.
                     PRAVNI ELEMENTI DELEGIRANOG AKTA
            
            
               Sažetak predloženih mjera
            
            
               Najvažniji je pravni korak donošenje mjera kojima bi se olakšala provedba obveze iskrcavanja. Uredbom se utvrđuju vrste i ribolov na koje bi se posebne mjere trebale primjenjivati te izuzeća na temelju visoke stope preživljavanja. 
            
            
               Pravna osnova
            
            
               Članak 7. stavak 1. točka (a) Uredbe (EU) 2016/1139 Europskog parlamenta i Vijeća.
            
         
         
            
               Načelo supsidijarnosti
            
            
               Prijedlog je u isključivoj nadležnosti Europske unije.
            
            
               Načelo proporcionalnosti
            
            
               Prijedlog je u okviru delegiranih ovlasti Komisije predviđenih člankom 7. stavkom 1. točkom (a) Uredbe (EU) 2016/1139 i ne prelazi ono što je potrebno za postizanje svrhe te odredbe.
            
            
               Odabir instrumenta
            
            
               Predloženi instrument: delegirana uredba Komisije.
            
            
               Druga sredstva ne bi bila primjerena zbog sljedećeg razloga: Komisiji su dodijeljene ovlasti za donošenje delegiranih akata u vezi s izuzećima od obveze iskrcavanja na temelju visoke stope preživljavanja. Države članice koje imaju izravan upravljački interes dostavile su zajedničku preporuku. Mjere predviđene u preporuci i uvrštene u ovaj prijedlog temelje se na najboljim raspoloživim znanstvenim savjetima i ispunjavaju sve zahtjeve iz članka 18. stavka 5. Uredbe (EU) br. 1380/2013.
            
            
               DELEGIRANA UREDBA KOMISIJE (EU) …/...
            
            
               оd 22.6.2021.
            
            
               o dopuni Uredbe (EU) 2016/1139 u pogledu specifikacija za obvezu iskrcavanja lososa u Baltičkome moru za razdoblje 2021.–2023.
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2016/1139 Europskog parlamenta i Vijeća od 6. srpnja 2016. o utvrđivanju višegodišnjeg plana za stokove bakalara, haringe i papaline u Baltičkom moru i za ribarstvo koje iskorištava te stokove, o izmjeni Uredbe Vijeća (EZ) br. 2187/2005 i o stavljanju izvan snage Uredbe Vijeća (EZ) br. 1098/2007
                  11
               , a posebno njezin članak 7. stavak 1. točku (a),
            
            
               budući da:
            
            
               (1)Uredbom (EU) br. 1380/2013
                  12
                nastoji se postupno napustiti praksa odbacivanja ulova u svim vrstama ribolova u Uniji provedbom obveze iskrcavanja ulova vrsta koje podliježu ograničenjima ulova. 
            
            
               (2)U skladu s člankom 15. stavkom 1. točkom (a) Uredbe (EU) br. 1380/2013 obveza iskrcavanja primjenjuje se na ribolov lososa u Baltičkome moru od 1. siječnja 2015. 
            
            
               (3)Člankom 15. stavkom 6. Uredbe (EU) br. 1380/2013 Komisija se ovlašćuje da, u nedostatku višegodišnjih planova utvrđenih u skladu s člankom 9. te uredbe, donese planove za odbačeni ulov u kojima se utvrđuju pojedinosti provedbe obveze iskrcavanja u početnom razdoblju od tri godine, koje se može produžiti za još jedno razdoblje od tri godine. Ti bi se planovi za odbačeni ulov trebali donijeti na temelju zajedničkih preporuka koje su izradile države članice nakon savjetovanja s relevantnim savjetodavnim vijećima.
            
            
               (4)Delegiranom uredbom Komisije (EU) br. 1396/2014
                  13
                uspostavljen je plan za odbačeni ulov koji se odnosi na ribolov lososa, haringe, papaline i bakalara u Baltičkome moru. Taj plan za odbačeni ulov uključuje izuzeće od obveze iskrcavanja posebno lososa, zbog visokih stopa preživljavanja potvrđenih za tu vrstu kako je predviđeno u članku 15. stavku 4. točki (b) Uredbe (EU) br. 1380/2013. Uredba (EU) br. 1396/2014 prestala je važiti 31. prosinca 2017. Navedeno izuzeće za baltičkog lososa obnovljeno je Delegiranom uredbom Komisije (EU) 2018/211
                  14
               , koja je prestala važiti 31. prosinca 2020. 
            
            
               (5)Uredbom (EU) 2016/1139 utvrđen je višegodišnji plan za stokove koji se love u Baltičkome moru i pojedinosti u pogledu provedbe obveze iskrcavanja tih stokova, uključujući lososa. Člankom 7. stavkom 1. točkom (a) te uredbe Komisija je ovlaštena donijeti delegirane akte radi dopune te uredbe utvrđivanjem pojedinosti provedbe obveze iskrcavanja u odnosu na visoke stope preživljavanja.
            
            
               (6)Izravan upravljački interes u ribarstvu u Baltičkome moru imaju Danska, Njemačka, Estonija, Latvija, Litva, Poljska, Finska i Švedska. Te su države članice 12. svibnja 2020., nakon savjetovanja sa Savjetodavnim vijećem za Baltičko more, Komisiji dostavile svoju zajedničku preporuku
                  15
               . Relevantna znanstvena tijela dala su znanstveni doprinos. Zajednička preporuka ažurirana je 8. rujna 2020. i 16. ožujka 2021.
            
         
         
            
               (7)U izmijenjenoj zajedničkoj preporuci predlaže se da se izuzeće od obveze iskrcavanja za lososa ulovljenog određenim pasivnim alatom kako je predviđeno Delegiranom uredbom Komisije (EU) 2018/211 nastavi primjenjivati i nakon 31. prosinca 2020. Izuzećem se potiče uporaba selektivnijih alata s malim utjecajem pri ribolovu drugih vrsta osim lososa. Osim toga, izuzećem bi se mogao smanjiti usputni ulov ptica i sisavaca. Osim toga, u nekim bi regijama izuzeće omogućilo lakše upravljanje kvotama i zaštitu stokova divljeg lososa puštanjem u more ulovljenog divljeg lososa i zadržavanjem samo uzgojenog lososa. No, iz izuzeća bi trebalo isključiti košare/vrše, a kad je riječ o pontonskim klopkama, izuzeće bi se trebalo primjenjivati samo na klopke opremljene pričvršćenom vrećom bez čvora (“Vittjanpåse”). Nadalje, u zajedničkoj preporuci predlaže se da bi izuzeće trebalo ograničiti na 8 % godišnjeg ulova u okviru kvote za lososa svake države članice kako bi se dodatno smanjio mogući negativan učinak tog izuzeća na predmetni stok. Na kraju, u okviru savjetovanja sa Stručnom skupinom za ribarstvo i akvakulturu istaknuto je da bi se, kako je navedeno u zajedničkoj preporuci, izuzeće trebalo odnositi na losos ulovljen u svim vrstama ribolova u kojima se upotrebljava relevantni pasivni alat.
            
            
               (8)Znanstveni, tehnički i gospodarski odbor za ribarstvo (STECF) pregledao je znanstvene dokaze dostavljene uz zajedničku preporuku
                  16
               . STECF je podsjetio na svoju prethodnu procjenu
                  17
                u pogledu mrežnih klopki i kogola te je upozorio da je za potvrdu pretpostavki o stopi preživljavanja iznesenih za košare/vrše i pregrade potrebno više informacija. Na temelju toga ažurirana zajednička preporuka više ne uključuje košare/vrše. Osim toga, države članice objasnile su da su prethodno dostavljeni podaci uključivali pregrade iako one nisu izričito navedene u relevantnoj studiji te da su u tijeku dodatne studije. Države članice stoga su se obvezale da će prije isteka ovog delegiranog akta dostaviti više informacija o stopama preživljavanja lososa ulovljenog pregradama. S obzirom na to da je STECF u svojoj prethodnoj procjeni izjavio da pregrade funkcioniraju slično kao mrežne klopke i kogoli te da su se države članice u zajedničkoj preporuci obvezale na provedbu dodatnih istraživanja, izuzeće bi se trebalo nastaviti primjenjivati. Kad je riječ o pontonskim klopkama, STECF je napomenuo da pontonske klopke opremljene pričvršćenom vrećom bez čvora možda nanose manju štetu od onih bez takve vreće. Rezultati pokazuju da je stopa preživljavanja lososa ulovljenog pontonskim klopkama opremljenima pričvršćenom vrećom bez čvora iznosila 52 %, iako bi stopa preživljavanja mogla biti i znatno viša, ovisno o uvjetima u okolišu. U tijeku su dodatni istraživački projekti. 
            
            
               (9)Mjere predložene u zajedničkoj preporuci u skladu su s člankom 15. stavkom 4. točkom (b) Uredbe (EU) br. 1380/2013 te u skladu s člankom 18. stavkom 3. Uredbe (EU) br. 1380/2013 i člankom 7. stavkom 1. točkom (a) Uredbe (EU) 2016/1139 mogu biti uključene u ovu Uredbu. Međutim, na temelju procjene STECF-a to bi izuzeće trebalo biti samo privremeno, a predmetne države članice trebale bi pravodobno prije isteka ove Uredbe dostaviti relevantne dodatne informacije i podatke koje je predložio STECF.
            
            
               (10)S obzirom na navedeno, trajanje ove Uredbe trebalo bi ograničiti na tri godine kako bi se omogućila ažurirana procjena izuzeća i razvoja predmetnih vrsta ribolova.  
            
            
               (11)Budući da je izuzeće odobreno Delegiranom uredbom Komisije (EU) 2018/211 isteklo 31. prosinca 2020., radi pravnog kontinuiteta ova bi se Uredba trebala primjenjivati s učinkom od 1. siječnja 2021. Radi pravne sigurnosti i hitnosti, ova bi Uredba trebala stupiti na snagu sljedećeg dana od dana objave,
            
            
               DONIJELA JE OVU UREDBU:
            
            
               Članak 1. 
                  Predmet i područje primjene
            
            
               Ova Uredba primjenjuje se na obvezu iskrcavanja lososa ulovljenog u Baltičkome moru za razdoblje 2021.–2023. te se njome utvrđuju pravila u vezi s tom obvezom. 
            
            
               Članak 2. 
                  Definicije
            
            
               Za potrebe ove Uredbe, primjenjuje se sljedeća definicija:
            
            
               „Baltičko more” znači zone ICES-a III.b, III.c i III.d, kako je utvrđeno u članku 4. stavku 2. točki (b) Uredbe (EU) br. 1380/2013.
            
            
               Članak 3. 
                  Izuzeće za vrste s visokim stopama preživljavanja
            
            
               1.
                     Izuzeće za vrste s visokim stopama preživljavanja iz članka 15. stavka 4. točke (b) Uredbe (EU) br. 1380/2013 primjenjuje se na lososa ulovljenog kogolima, pregradama i svim drugim vrstama mrežnih klopki, osim pontonskih klopki koje nisu opremljene pričvršćenom vrećom bez čvora.
            
            
               2. Izuzeće iz stavka 1. ograničeno je na najviše 8 % ukupnog godišnjeg ulova lososa u okviru kvote za lososa svake države članice.
            
            
               3. Losos ulovljen u skladu s izuzećem utvrđenim u stavku 1. odmah se pušta natrag u more. 
            
            
               Članak 4. 
                  Završne odredbe
            
            
               Države članice koje imaju izravan upravljački interes Komisiji do 1. svibnja 2023. dostavljaju dodatne znanstvene informacije na temelju kojih se može procijeniti reprezentativnost i kvaliteta procjene preživljavanja odbačenog lososa ulovljenog pregradama i pontonskim klopkama opremljenima pričvršćenom vrećom bez čvora, uključujući informacije o smrtnosti nakon puštanja.
            
            
               Članak 5. 
                  Stupanje na snagu
            
            
               Ova Uredba stupa na snagu sljedećeg dana od dana objave u Službenom listu Europske unije. 
            
            
               Primjenjuje se od 1. siječnja 2021. do 31. prosinca 2023. Ova je Uredba u cijelosti obvezujuća i izravno se primjenjuje u svim državama članicama.
            
         
         
            
               Sastavljeno u Bruxellesu 22.6.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        Savjeti Međunarodnog vijeća za istraživanje mora (ICES) za 2020. Baltic Sea ecoregion – Fisheries overview (Pregled ribarstva u ekoregiji Baltičkog mora) od 3. prosinca 2020. i Baltic Sea Ecoregion – Ecosystem overview (Pregled ekosustava ekoregije Baltičkog mora) od 10. prosinca 2020.
               
               
                  
                     (4)
                  
                        Delegirana uredba Komisije (EU) br. 1396/2014 od 20. listopada 2014. o uspostavi plana za odbačeni ulov u Baltičkome moru (SL L 370, 30.12.2014., str. 40.).
               
               
                  
                     (5)
                  
                        Delegirana uredba Komisije (EU) 2018/211 od 21. studenoga 2017. o uspostavi plana za odbačeni ulov za losos u Baltičkome moru (SL L 41, 14.2.2018., str. 1.).
               
               
                  
                     (6)
                  
                        Uredba (EU) 2016/1139 Europskog parlamenta i Vijeća od 6. srpnja 2016. o utvrđivanju višegodišnjeg plana za stokove bakalara, haringe i papaline u Baltičkom moru i za ribarstvo koje iskorištava te stokove, o izmjeni Uredbe Vijeća (EZ) br. 2187/2005 i o stavljanju izvan snage Uredbe Vijeća (EZ) br. 1098/2007 (SL L 191, 15.7.2016., str. 1.).
               
               
                  
                     (7)
                  
                        Uredba (EU) 2020/1781 Europskog parlamenta i Vijeća od 25. studenoga 2020. o izmjeni Uredbe (EU) 2016/1139 u pogledu smanjenja ribolovnog kapaciteta u Baltičkome moru i Uredbe (EU) br. 508/2014 u pogledu trajnog prestanka ribolovnih aktivnosti flota za ulov bakalara u istočnom Baltiku, bakalara u zapadnom Baltiku i haringe u zapadnom Baltiku (SL L 400, 30.11.2020., str. 1.).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006., str. 280.–294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        SL L 191, 15.7.2016., str. 1.
               
               
                  
                     (12)
                  
                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).
               
               
                  
                     (13)
                  
                        Delegirana uredba Komisije (EU) br. 1396/2014 od 20. listopada 2014. o uspostavi plana za odbačeni ulov u Baltičkome moru (SL L 370, 30.12.2014., str. 40.).
               
               
                  
                     (14)
                  
                        Delegirana uredba Komisije (EU) 2018/211 od 21. studenoga 2017. o uspostavi plana za odbačeni ulov za losos u Baltičkome moru (SL L 41, 14.2.2018., str. 1.).
               
               
                  
                     (15)
                  
                        BALTFISH High Level Group Joint Recommendation on a derogation from the landing obligation in the Baltic Sea establishing a discard plan as regards salmon in the Baltic Sea (ICES Subdivisions 22-32) (Zajednička preporuka skupine na visokoj razini BALTFISH o odstupanju od obveze iskrcavanja u Baltičkome moru kojom se uspostavlja plan za odbačeni ulov lososa u Baltičkome moru (podzone ICES-a 22–32)) od 12. svibnja 2020. Ažurirane verzije od 8. rujna 2020. (poslana 15. rujna 2020.) i 16. ožujka 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.